Diari Oficial de la Generalitat Valenciana


Sumari del DOGV 3965, del 23-03-2001 (2001/2476)

RESOLUCIÓ de 2 de març de 2001, del director general per als Recursos Humans, per la qual es convoca un concurs de trasllats per a la provisió de vacants de farmacèutics titulars dependents de la Conselleria de Sanitat.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3965

Data del DOGV
:   23-03-2001

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2001/2476


Data del document
:   02-03-2001

Organisme emissor
:   Conselleria de Sanitat

Tipus de document
:   Resolució

Correcció d'errades

 Descriptors 

:   * concurs administratiu
    * farmacèutic

RESOLUCIÓ de 2 de març de 2001, del director general per als Recursos Humans, per la qual es convoca un concurs de trasllats per a la provisió de vacants de farmacèutics titulars dependents de la Conselleria de Sanitat. [2001/X2476]
  
Vista la resolució judicial de 7 de desembre de 2000, del Jutjat Contenciós Administratiu número 6 de València, pel qual es fa extensiva la sentència núm. 34, de 9 de desembre de 1999, del mateix jutjat, i per la qual s'imposa a l'administració l'obligatorietat de convocar un concurs de trasllats de farmacèutics titulars que incloga les places que exerceixen amb destinació provisional les persones que van presentar el recurs.
  
Fent ús de les competències delegades per l'article 3.n) de l'Ordre de 18 de febrer de 2000, de la Conselleria de Sanitat, per la qual es deleguen atribucions en matèria de contractació administrativa, gestió econòmica i gestió de personal, en diversos òrgans de la conselleria, resolc convocar un concurs de trasllats per a la provisió dels llocs de treball que es relacionen en l'annex II, d'acord amb les bases que es publiquen en l'annex I d'aquesta resolució.
  
València, 2 de març de 2001.- El director general per als Recursos Humans: José Cano Pascual.
  
ANNEX I
  
Bases de la convocatòria
  
1. Requisits dels participants
  
1.1 Ser funcionari del cos de farmacèutics titulars.
  
1.2 Trobar-se en una de les situacions administratives següents:
  
I. Servei actiu amb destinació definitiva.
  
II. Serveis especials.
  
III. Excedència voluntària i excedència per a l'atenció de fills.
  
IV. Servei actiu amb destinació provisional.
  
V. Excedència forçosa.
  
1.3 No estar incurs en algun dels impediments següents:
  
- Exercir destinació definitiva obtinguda en virtut de permuta a l'empara del que disposen els articles 51 i 52 del Decret 2.120/1971, de 13 d'agost, sense que hagen transcorregut els dos anys des de la data de presa de possessió d'aquella, exigits en l'article 53.
  
- Tenir l'edat de jubilació forçosa dins dels noranta dies naturals següents al de la data en què expire el termini de presentació d'instàncies.
  
2. Concursants voluntaris i forçosos.
  
2.1 Concursants voluntaris. Podran concursar amb aquestes característiques els que es troben en alguna de les situacions administratives a què fan referència els apartats I, II i III de la base 1.2.
  
2.2 Concursants forçosos. Tindran aquesta consideració els qui es troben en alguna de les situacions administratives a què fan referència els apartats IV i V de la base 1.2, encara que no complisquen amb l'obligació que s'imposa a aquests concursants de participar en el concurs sol·licitant la totalitat de les vacants.
  
No obstant això, no tindran la consideració de concursants forçosos aquells que, si es troben en la situació de destinació provisional prevista en l'apartat IV del punt 1.2, estiguen exercint amb aquest caràcter una plaça de sistema de provisió idèntic al de les que són objecte de la present convocatòria i que la plaça no s'anuncie; això perquè si bé és certa l'obligació de concursar, no és menys cert que, en el cas dels farmacèutics titulars, es desvirtuaria i limitaria el que estipula la disposició addicional 1.3 del Decret 2.120/1971, de 13 d'agost, que taxativament determina la preferència per a l'adjudicació definitiva de llocs de treballs a aquells que estaven ocupant-los amb caràcter provisional.
  
2.3 Els concursants forçosos que incomplisquen totalment o parcial l'obligació a què fa referència l'apartat precedent, amb l'excepció que s'hi fa, quedaran automàticament incursos d'acord amb l'apartat 10.2.2.b), llevat d'aquells als quals haguera correspost algun dels llocs de treball efectivament sol·licitats.
  
3. Ordre de prelació per a l'adjudicació.
  
3.1 Tindran dret preferent els concursants que es troben en els casos següents, per l'ordre de prelació que s'indica:
  
3.1.1 Els concursants que es troben ocupant un lloc amb caràcter provisional, respecte de la plaça que ocupen, tenint en compte el que preveu la disposició addicional 1.3 del Decret 2.120/1971, de 13 d'agost.
  
3.1.2 Excedents forçosos.
  
3.1.3 Els que hagueren complit el període de suspensió en ferm, imposat en virtut de condemna criminal o sanció disciplinària.
  
3.1.4 Excedents voluntaris.
  
Els concursants inclosos en els casos segon, tercer i quart tindran, per una sola vegada, dret preferent per a ocupar alguna de les vacants corresponents al seu cos que hi haja a la localitat on servien amb destinació definitiva quan es va produir el seu cessament en el servei actiu, sempre que el lloc de treball en el qual cessaren siga del mateix contingut funcional del que pretenguen.
  
3.2 En el cas que dos o més concursants hagueren justificat tenir el mateix dret preferent respecte a una plaça determinada, l'adjudicació d'aquesta es farà amb subjecció al barem de mèrits.
  
3.3 Les places que no foren proveïdes per aplicació del que disposa el punt 3.1, seran adjudicades als concursants que les hagen sol·licitades segons l'ordre de prelació determinat per la puntuació del barem de mèrits.
  
3.4 En el cas que alguns concursants hagen obtingut la mateixa puntuació, hi decidirà la major antiguitat de la data d'ingrés en el cos; en el cas de funcionaris ingressats en la mateixa data, tindrà preferència el que millor puntuació haguera obtingut dins de la mateixa promoció o, si no és el cas, per la major edat.
  
3.5 Aquests mèrits hauran de ser acreditats solament i exclusivament en el certificat expedit pel director territorial corresponent, pel director provincial de sanitat corresponent o, si és el cas, per l'òrgan competent de la Conselleria de Sanitat de la comunitat autònoma segons el certificat a què fa referència l'annex IV de la present convocatòria. La certificació serà expedida d'acord amb les dades que obren en la direcció territorial, o a la vista de la documentació que amb aquesta finalitat aporte la persona interessada.
  
4. Sol·licituds
  
4.1 Model.
  
Les persones interessades a participar en el concurs de trasllats hauran d'omplir una sol·licitud que s'ajuste necessàriament al model de l'annex III.
  
4.2 Presentació
  
Les sol·licituds, dirigides al director general per als Recursos Humans i Econòmics i emplenades correctament, es podran presentar en les unitats de registre de les dependències administratives següents:
  
- 03133 Alacant: c/ Girona núm. 26.
  
- 03589 Alcoi: Av. País Valencià núm. 33.
  
- 12281 Castelló de la Plana: c/ Hort dels Soguers núm. 12.
  
- 46062 València: Gran Via de Ferran el Catòlic núm. 74,
  
o mitjançant qualsevol de les formes previstes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció modificada per la Llei 4/1999.
  
4.3 El termini de presentació d'instàncies serà d'un mes comptador des de l'endemà de la publicació d'aquesta convocatòria en el Diari Oficial de la Generalitat Valenciana.
  
4.4 Contingut: els concursants hauran d'indicar per ordre de prelació les vacants per les quals opten, especificant amb aquesta finalitat la denominació amb què figuren.
  
4.5 Modificació de les sol·licituds: durant el termini de presentació de sol·licituds els concursants podran retirar-les o modificar-les mitjançant una altra instància, que anul·larà totalment o parcial la precedent.
  
Una vegada acabat el termini de presentació de sol·licituds i fins a l'acabament del termini per a formular reclamacions contra la resolució provisional del concurs, els concursants podran desistir de la seua sol·licitud.
  
4.6 Després del termini esmentat i fins a la data de publicació de la resolució definitiva del concurs en el DOGV, la baixa en el cos d'algun concursant, el canvi de la situació administrativa produïda per imperi de la llei i el pas a la situació d'excedència o jubilació voluntària, no es prendrà en consideració per a la resolució del concurs, cosa per la qual, encara que pertoque anul·lar posteriorment l'adjudicació del lloc de treball que s'haguera fet a favor d'aquell, aquest lloc no podrà ser assignat a cap altre concursant.
  
5. Documentació que cal aportar amb la instància
  
- Certificació dels mèrits subjectes a barem (annex IV).
  
- Fotocòpia del document nacional d'identitat.
  
- Els concursants que procedisquen de la situació de suspensió imposada per condemna criminal o sanció disciplinària, adjuntaran a la sol·licitud de participació en el concurs una certificació expedida per l'òrgan competent sobre el compliment de la sanció.
  
- Els concursants que al·leguen algun dret preferent dels assenyalats en la base 3.1 adjuntaran a la sol·licitud els documents que ho determinen.
  
Seran desestimades sense cap més tràmit les sol·licituds que continguen alguna esmena, ratllada o raspadura, tant en la instància com en algun dels fulls de petició de vacants o en qualsevol dels altres documents annexats, sempre que no es troben salvades sota firma.
  
6. Admissió i exclusió d'aspirants
  
Acabat el termini de presentació d'instàncies, el director general per als Recursos Humans, publicarà una resolució que aprove la llista provisional d'admesos i exclosos, en el tauler d'anuncis de la seu central de la Conselleria de Sanitat. No obstant això, i als efectes exclusius d'informació als concursants, se'n trametran còpies a les direccions territorials de la Conselleria de Sanitat a Alacant, Castelló de la Plana i València, i si és el cas, a les gerències d'àrea.
  
Podran formular-se reclamacions contra la llista provisional en el termini de deu dies hàbils comptadors des de l'endemà de la publicació de la resolució.
  
Les reclamacions contra la llista provisional seran admeses o rebutjades mitjançant la publicació de la llista definitiva d'admesos i exclosos.
  
7. Barem de mèrits
  
S'adjudicaran 0,10 punts per cada mes complet de serveis prestats com a funcionari de carrera o interí en places de farmacèutic titular. El temps computat a aquest efecte finalitzarà el dia en què es publique en el DOGV la present resolució.
  
8. Comissió de valoració del concurs
  
Per a la valoració del concurs de trasllats es constituirà una comissió integrada pels membres següents:
  
- President: el director general per a la Salut Pública o la persona que hi delegue.
  
- Vocals:
  
?El director general per als Recursos Humans o la persona que hi delegue.
  
- El director general per a la Prestació Farmacèutica o la persona que hi delegue.
  
- Dos representants de la Conselleria de Sanitat, un dels quals haurà de ser farmacèutic titular.
  
- El director territorial de la Conselleria de Sanitat de la província d'Alacant, Castelló o València, segons la vacant de què es tracte.
  
- Un representant per cada una de les organitzacions sindicals representatives en la Mesa Sectorial de Sanitat.
  
Un dels vocals, elegit entre ells, hi farà de secretari.
  
9. Resolució del concurs
  
9.1 A la vista de la plaça sol·licitada pels concursants i dels mèrits acreditats per aquests, la comissió de valoració aprovarà la resolució provisional del concurs que serà publicada al tauler d'anuncis de la seu central de la Conselleria de Sanitat i contra la qual podran formular-se reclamacions en el termini de deu dies hàbils, comptadors des de l'endemà de la publicació.
  
9.2 Les reclamacions formulades contra la resolució provisional seran rebutjades o admeses mitjançant la resolució definitiva, que serà aprovada pel director general per als Recursos Humans i publicada en el Diari Oficial de la Generalitat Valenciana.
  
10. Efectes derivats del concurs
  
10.1 Concursants que obtinguen llocs de treball.
  
10.1.1 Cessament en la destinació anterior
  
Els participants que hagen obtingut destinació en el concurs hauran de cessar en la que estaven ocupant dins dels tres dies següents al de la publicació de la resolució definitiva del concurs en el DOGV.
  
10.1.2 Presa de possessió.
  
El termini d'incorporació a les noves destinacions serà de 48 hores si està en la mateixa localitat o d'un mes si està en una altra localitat. El termini indicat començarà a comptar a partir de l'endemà del cessament.
  
La presa de possessió s'efectuarà davant el director territorial que corresponga.
  
10.1.3 El concursant que sense causa justificada no prenga possessió de la seua plaça dins del termini possessori o de la seua pròrroga, o el que després de possessionat no es presente a fer-se càrrec del servei dins del termini establit, exceptuant d'aquesta última obligació aquells que en l'acte possessori sol·liciten el pas a una altra situació administrativa que no siga la d'actiu, s'entendrà que renuncia al lloc i quedarà cessant, i serà declarat d'ofici en situació d'excedència voluntària.
  
10.2 Concursants que no obtinguen lloc de treball.
  
10.2.1 Concursants voluntaris.
  
Aquests concursants, en el cas de no obtenir lloc de treball en el concurs, continuaran en la mateixa situació i, si és el cas, destinació.
  
10.2.2 Concursants forçosos.
  
a) Si han sol·licitat totes les vacants i no els haguera correspost plaça, passaran a la situació d'excedència forçosa, si ja no hi estigueren, llevat que aquesta situació és incompatible amb la que tingueren en un altre cos, cas en el qual passaran a la situació d'excedència voluntària.
  
b) Si no van participar en el concurs, no van sol·licitar totes les vacants o van incórrer en la causa de desestimació de les seues sol·licituds prevista en l'últim paràgraf de la base cinquena, passaran a la situació d'excedència voluntària.
  
El pas a les situacions indicades en els paràgrafs a) i b) s'efectuarà de forma automàtica amb efectivitat de la data de publicació de la resolució definitiva del concurs en el DOGV.
  
10.3 Funcionaris desplaçats de la seua destinació provisional
  
Si com a conseqüència del que estableixen les bases d'aquesta convocatòria algun funcionari amb destinació provisional, dels que no venien obligats a prendre part en el present concurs per haver reingressat amb posterioritat a la conclusió del termini de presentació d'instàncies, resultara desplaçat, serà destinat amb igual caràcter provisional a alguna de les places vacants després de la resolució del concurs.
  
10.4 El farmacèutic titular que resulte adjudicatari tindrà dret que se li autoritze l'obertura d'una farmàcia, si bé desapareguda la condició de farmacèutic titular procedirà a tancar-la.
  
11. Recursos
  
La present convocatòria, les seues bases i tots els actes administratius que dicte el director general per als Recursos Humans per dur-la a terme, podran ser impugnats per les persones interessades mitjançant la interposició del recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de la publicació de l'acte recorregut, d'acord amb el que disposen els articles 109 i 110 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció modificada per la Llei 4/1999, així com els articles 14.2 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, i potestativament podran interposar el recurs de reposició, en el termini d'un mes, d'acord amb els articles 116 i 117 de la referida Llei 30/1992, segons la redacció modificada per la Llei 4/1999.
  
Contra les resolucions i els actes de tràmit dictats per la comissió de valoració que ha de jutjar el concurs, podrà interposar-se recurs d'alçada en el termini d'un mes (articles 107 i 114 de la Llei de Règim Jurídic de les Administracions Públiques i del Procediment Administratiu Comú, segons la redacció modificada per la Llei 4/1999).
  
Tot això sense perjudici que s'utilitze qualsevol altre recurs que per al seu dret estime convenient.
  
ANNEX II
  
Places vacants
  
Núm. lloc Centre Província
  
051242 C. Aux. de Salut Pública de Alaquàs València
  
051543 C. Aux. de Salut Pública de Crevillent Alacant
  
050778 C. Aux. de Salut Pública de Villar del Arzobispo València
  
050727 C. Aux. de Salut Pública de Torrent València
  
Annex III
  
Model d'instància